Wat 'n verantwoordelikheid om oor God se handewerk te heers!
“U laat hom heers oor die werk van u hande, U het alles aan hom onderwerp ...” - Psalm 8:7.
Lees ek egter Psalm 8, krimp my hart ineen, soos ‘n jong man wat as bestuurder oor ‘n groot besigheid aangestel is. Nog min ervaring, maar groot verantwoordelikheid. Die Psalm besing die heerlikheid van God, maar dan word die mens se spesiale rol in verhouding met God en sy skepping uitgelig. “U laat hom heers oor die werk van u hande, U het alles aan hom onderwerp ...” Oor die werk van God se hande, sy magtige, onbegryplike skeppingswerk – is ek en jy aangestel. Bestuurders, bewakers, instandhouers, fluitjieblasers wanneer daar misbruik en besoedel word. Dit is ons verantwoordelikheid.
Dit is so hartseer dat mense, wat nie Bybelgelowiges is nie, soms met meer passie veg vir bewaring van God se skepping. God se kinders behoort voor te loop, die voorbeeld te stel, die regulasies neer te lê en te sorg dat dit nagekom word. Dit raak alles, van rommel rondstrooi, 4x4 op die strand ry, bosse uitkap, oorbewyding, mynbou, impakstudies, uitroei van diere sonder om aan die gevolge te dink. Hoe heers ons oor God se handewerk? ‘n Opdrag wat reeds na die skepping van die mens gegee is, en talle kere herhaal is: “Heers oor die visse in die see, oor die voëls in die lug, oor al die diere van die aarde, ook oor die diere wat op die aarde kruip.” (Gen 1:28).
Dr Callie Opperman (Deo Gloria Kuberbrief 24/3/2014)